**ПРЕДНАЦРТ**

На основу члана 15. Закона о Управи за индиректно опорезивање (''Службени гласник БиХ", број 89/05) и члана 61. став 2. Закона о управи ("Службени гласник БиХ", бр. 32/02, 102/09 и 72/17), директор Управе за индиректно опорезивање доноси

**УПУТСТВО**

**О ИЗМЈЕНАМА И ДОПУНАМА УПУТСТВА О**

**ОСИГУРАЊУ ЦАРИНСКОГ ДУГА**

Члан 1.

У Упутству о осигурању царинског дуга (''Службени гласник БиХ'', број 30/23) у члану 1. став (2) иза тачке б) додају се нове тач. ц) и д) које гласe:

''ц) за смјештај робе у слободну зону и у царинском поступку: унутрашња обрада, обрада под царинском контролом и привремени увоз који се спроводе у слободној зони, када царинска канцеларија надзорна за слободну зону или царинска канцеларија којој организационо припада прво наведена царинска канцеларија захтјева полагање осигурања,

д) за царински поступак пуштања робе у слободан промет у слободној зони (у случају накнадне провјере доказа о поријеклу).''

Члан 2.

Прилог 4. и 7. замјењују се новим Прилогом 4. и 7., који чине саставни дио овог упутства.

Члан 3.

Ово упутство ступа на снагу даном доношења и објављује се у ''Службеном гласнику БиХ''.

**Д И Р Е К Т О Р**

Број: 01-02-2- \_\_\_\_\_\_\_\_\_\_\_\_\_ /24

Бања Лука, \_\_\_\_\_\_\_ 2024. године **Др Зоран Тегелтија**

**О б р а з л о ж е њ е**

**уз преднацрт Упутства о измјенама и допунама**

**Упутства о осигурању царинског дуга**

**Правни основ и разлози за доношење**

Правни основ и надлежност Управе за индиректно опорезивање за доношење Упутства о измјенама и допунама Упутства о осигурању царинског дуга произилази из члана 15. Закона о Управи за индиректно опорезивање ("Службени гласник БиХ", број 89/05) и члана 61. став 2. Закона о управи ("Службени гласник БиХ", бр. 32/02, 102/09 и 72/17).

Упутством о осигурању царинског дуга уређени су услови, начин полагања и прихватања, примјена и поврат облика осигурања, те друга питања везана за осигурање плаћања царинског дуга који је настао или би могао настати, укључујући и друге индиректне порезе који се наплаћују за робу која се увози у царинско подручје Босне и Херцеговине и припадајућу камату (затезна и/или компензаторна). Ово упутство примјењује се: у царинском поступку и то: пуштање робе у слободан промет, царинско складиштење, унутрашња обрада, обрада под царинском контролом, привремени увоз, спољна обрада (гдје је примјењиво) и за привремени смјештај робе.

Упутством о осигурању царинског дуга није предвиђено да се исто односи на осигурање царинског дуга за робу која се смјешта у слободну зону или над којом се спроводе одређени царински поступци у слободној зони, пошто се до сада у пракси није полагало осигурање за наведену робу обзиром да се иста налази у слободним зонама које су ограђене са уређеним и означеним улазима и излазима.

Међутим, према информацији достављеној од стране Одсјека за царинске послове РЦ Мостар, Слободна зона ''Херцеговина'' д.о.о. Мостар (у даљем тексту: Слободна зона Херцеговина) више није ограђена нити има улазну капију. Наиме, према доступним информацијама, Слободна зона Херцеговина изгубила је судски спор против мјештана насеља Родоч у вези с отварањем јавног пута кроз простор Слободне зоне Херцеговина. Општински суд у Мостару донио је пресуду број 58 0 П 131201 13, којом је наложено отварање јавног пута у дужини од приближно 500 метара кроз простор ове зоне. Пресуда је постала правоснажна и извршна, а њено извршење је спроведено 20. маја 2024. године. Том приликом отворен је пут у наведеној дужини, при чему су уклоњени улазна капија и ограда с друге стране Слободне зоне Херцеговина, какво стање је и данас.

У погледу наведене ситуације, актом број: 03/2-18-3-2085-2/24 од 25.9.2024. године, УИО је Министарству спољне трговине и економских односа доставила детаљну информацију о дешавањима у вези са Слободном зоном Херцеговина од тренутка настанка предметне ситуације, те затражила да се то Министарство огласи и без одлагања предузме радње из своје надлежности у складу са Законом о слободним зонама у Босни и Херцеговини. До данас, УИО није запримила никакву информацију о предметној ствари од тог Министарства, иако је УИО поново у вези исте ствари ургирала код тог Министарства актом број: 03/2-07-4-2374-6/24 од 29.11.2024. године (копије наведених аката у прилогу).

У погледу слободне зоне, надлежност УИО је питање спровођења царинског надзора и царинских поступака над робом смјештеном у слободној зони, а те послове ова Управа обавља преко својих подручних царинских органа надлежних према мјесту гдје је смјештена слободна зона.

Према Закону о слободним зонама у Босни и Херцеговини, оснивач слободне зоне мора да обезбиједи услове рада слободне зоне сво вријеме њеног рада, а који услови морају гарантовати, односно осигурати потпуни царински надзор над том зоном и робом смјештеном у зони, јер оснивачи и корисници слободне зоне, према члану 5. наведеног закона, могу бити *само лица која нуде сва потребна увјерења за правилно вођење поступка и када царински органи могу надгледати и пратити поступак без увођења административних мјера несразмјерним економским потребама које су у питању*. Наведено укључује и чињеницу да је слободна зона ограђена и означена, те да су ограда, улаз и излаз из слободне зоне примјерено уређени, осигурани и ноћу освијетљени, како је то прописано чланом 10. Закона о слободним зонама у Босни и Херцеговини, *у противном се не може сматрати да се нуде сва потребна увјерења за правилно вођење поступка,* *што, према члану 15. наведеног закона, представља разлог за престанак рада слободне зоне*.

Надаље, чланом 481. Одлуке о спровођењу Закона о царинској политици у Босни и Херцеговини („Службени гласник БиХ”, бр. 13/19, 54/19, 21/20, 47/21, 49/21, 4/22, 23/22 и 6/23) је такође прописано да подручје слободне зоне мора бити ограђено на начин који царинском органу омогућава спровођење мјера царинског надзора, а спречава непрописно изношење робе из слободне зоне, те да подручје ван ограде слободне зоне мора бити такво да царинском органу омогућава задовољавајући надзор.

У конкретном случају, држалац Слободне зоне Херцеговина требао је отклонити тј. предузети радње у вези регулисања настале предметне ситуације у тој зони којима ће у потпуности обезбиједити услове рада те слободне зоне прописане Законом о слободним зонама у Босни и Херцеговини и чланом 481. Одлуке о спровођењу Закона о царинској политици у Босни и Херцеговини, а који би у потпуности осигурали царински надзор над том зоном и робом, као и правилност провођења поступка. С обзиром да држалац Слободне зоне Херцеговина то није ни до данас обезбиједио, у том случају се не може сматрати да је та слободна зона обезбиједила све услове за царински надзор, односно да нуди сва потребна увјерења за правилност провођења поступка а нити више испуњава услове као слободна зона прописане наведеним прописима. Стога, с робом смјештеном у тој зони треба се поступити и примијенити мјере какве би се примјењивале над робом на преосталом царинском подручју Босне и Херцеговине (**да корисници слободне зоне обезбиједе гаранцију за евентуални царински дуг за робу смјештену у слободну зону сходно члану 214. ст. (1) и (3) тачка б) Закона о царинској политици у Босни и Херцеговини** („Службени гласник БиХ”, број 58/15) или да робу ставе у одговарајуће царински одобрено поступање или употребу, у складу са царинским и другим прописима примјењивим на дату ситуацију, а којим ће се на правилан и законит начин регулисати ситуација са робом). Ово стога што ризик у погледу могућности изузимања робе испод царинског надзора и настанка царинског дуга који није осигуран одговарајућим инструментом осигурања у предметној слободној зони чије подручје није ограђено како то налажу предње наведени прописи *не може преузети царински орган*, а поготово што је УИО, према Закону о систему индиректног опорезивања у Босни и Херцеговини („Службени гласник БиХ”, бр. 44/03, 52/04, 34/07, 4/08 и 49/09) и Закону о Управи за индиректно опорезивање („Службени гласник БиХ”, број 89/05), надлежна за спровођење законских прописа о индиректном опорезивању и политике коју утврди Савјет министара Босне и Херцеговине на приједлог Управног одбора УИО, као и за наплату и расподјелу индиректних пореза на територији Босне и Херцеговине.

Имајући у виду претходно наведено, те да је УИО, путем свог подручног царинског органа надлежног за Слободну зону Херцеговина, обавијестила држаоца те зоне о обавези отклањања наведене ситуације у тој зони, тј. о обавези осигуравања свих услова за рад наведене зоне прописаних Законом о слободним зонама у Босни и Херцеговини, а како до данас то није учињено од стране држаоца наведене слободне зоне, евидентно је да Слободна зона Херцеговина не испуњава услове за рад прописане Законом о слободним зонама у Босни и Херцеговини и чланом 481. Одлуке о спровођењу Закона о царинској политици у Босни и Херцеговини. Довођење Слободне зоне Херцеговина у стање према условима захтјеваним наведеним прописима је кључно како би се омогућио потпуни царински надзор над зоном и робом, као и правилно спровођење свих поступака.

Због наведеног стања у погледу Слободне зоне Херцеговина, надзорна Царинска испостава Мостар позвала је кориснике те зоне да обезбиједе осигурање царинског дуга за страну робу коју имају у слободној зони полагањем банкарске гарације као облика осигурања царинског дуга и оставила им продужени рок за то до 20.01.2025. године.

Како би се осигурало исправно поступање корисника Слободне зоне Херцеговина у вези питања прибављања гаранција за страну робу у наведеној зони или за те намјене распоревиђања средстава из тренутно положених важећих гаранција, неопходно је извршити одговарајуће измјене и допуне Упутства о осигурању царинског дуга у смислу да се оно примјењује и на осигурање царинског дуга и у погледу стране робе која се налази у слободним зонама и то када полагање осигурања захтјева царинска канцеларија надзорна за слободну зону или царинска канцеларија којој организационо припада прво наведена царинска канцеларија (дакле, само у случајевима када слободна зона у питању не ипсуњава услове прописане Законом о слободним зонама у Босни и Херцеговини и чланом 481. Одлуке о спровођењу Закона о царинској политици у Босни и Херцеговини, као што је тренутно ситуација са Слободном зоном Херцеговина, и редовно када је у току спровођења поступка пуштања робе у слободан промет у слободној зони затражена накнадна провјера доказа о поријеклу и роба се пушта уз примјену декларисаног преференцијалног поријекла до добијања резултата провјере-ова се мјера мора предузети у складу са Уговорима о слободној трговини независно да ли се наведени поступак спроводи у слободној зони или на преосталом дијелу царинског подручја Босне и Херцеговине).

Из изнијетог Сектор за царине је припремио преднацрт Упутства о измјенама и допунама Упутства о осигурању царинског дуга.

**Финансијска средства за спровођење Упутства о измјенама и допунама Упутства о осигурању царинског дуга**

За спровођење овог упутства нису потребна додатна финансијска средства.

**Консултације у процесу израде преднацрта Упутства**

Преднацрт Упутства о измјенама и допунама Упутства о осигурању царинског дуга усаглашен је са Сектором за пословне услуге, обзиром да послове прихватања, поврата и друго у вези банкарских гаранција обавља Одсјек за пословне услуге у регионалним центрима УИО, као гарантна канцеларија.

Из изнијетог, а сходно члану 9. став (1) Интерних процедура за израду нормативних аката у Управи за индиректно опорезивање број: 01-02-2-1440-6/21 од 08.09.2021. године, потребна је сагласност Директора УИО за спровођење поступка јавних консултација о преднацрту Упутства о измјенама и допунама Упутства о о осигурању царинског дуга.

Бања Лука, 24.12.2024. године СЕКТОР ЗА ЦАРИНЕ УИО